**KLAIPĖDOS MIESTO SAVIVALDYBĖS TARYBA**

**MIESTO ŪKIO IR APLINKOSAUGOS KOMITETas**

**pOSĖDŽIO PROTOKOLAS**

2020-02-10 Nr. TAR-11

Posėdis vyksta 2020-02-06. Posėdžio pradžia 13.00 val.

Posėdžio pirmininkas – Alvidas Šimkus.

Posėdžio sekretorė - Aldutė Meniakina.

Posėdyje dalyvauja komiteto nariai: Arūnas Barbšys, Elida Mantulova, Justina Kunickaitė, Lina Skrupskelienė, Arūnas Andziulis.

Posėdyje dalyvaujančių komiteto narių ir svečių sąrašai( 1 priedas).

Darbotvarkė patvirtinta(vienbalsiai):

1. Informacija apie Smeltalės upės valymo poveikio aplinkai vertinimo atrankos I dalies išvadą. Pranešėja R. Jievaitienė.

2. Informacija apie prekybos ir paslaugų teikimo Klaipėdos miesto viešosiose vietose tvarkos aprašo pakeitimo. Pranešėjas A. Šimkus.

3. Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių vykdymo ataskaitos patvirtinimo. Pranešėja R. Jievaitienė.

4. Dėl Klaipėdos miesto savivaldybės Aplinkos apsaugos rėmimo specialiosios programos 2020 metų priemonių patvirtinimo. Pranešėja R. Jievaitienė.

5. Dėl AB „Klaipėdos vanduo“ perskaičiuotų geriamojo vandens tiekimo, nuotekų tvarkymo paslaugų bazinių kainų nustatymo. Pranešėjas A. Gaižutis.

6. Dėl turto perėmimo Klaipėdos miesto savivaldybės nuosavybėn iš UAB „SBTF“. Pranešėjas E. Simokaitis.

7. Dėl sutikimo perimti valstybės turtą Klaipėdos miesto savivaldybės nuosavybėn. Pranešėjas E. Simokaitis.

8. Kiti klausimai. Pranešėjas A. Šimkus.

1. SVARSTYTA. Informacija apie Smeltalės upės valymo poveikio aplinkai vertinimo atrankos I dalies išvadą.

Pranešėja R. Jievaitienė pristato Smeltalės upės valymo poveikio aplinkai vertinimo atrankos I dalies išvadą dėl Smeltalės upės ruožo išvalymo nuo susikaupusių dugno nuosėdų ir perteklinės makrofitinės augalijos poveikio aplinkai vertinimo. Kalba apie planuojamą ūkinę veiklą, priemones numatomam reikšmingam neigiamam poveikiui išvengti arba užkirsti jam kelią. Įvardina motyvus, kuriais remtasi priimant atrankos išvadą bei priimtą išvadą.

AB “ Klaipėdos vanduo“ atstovai pažymi, jog pagrindinis tikslas yra paviršinių nuotekų surinkimas, o pagrindinė problema - finansavimo klausimas. Informuoja, jog buvo atlikti pakartotiniai tyrimai, kurie neparodė taršos buitinėmis atliekomis įmonės į upelį atvesta nuotekų tinklų išleistuvė. Supažindina su atliekamais darbais bei atsako į komiteto narių pateiktus klausimus.

V. Lisauskas, miesto gyventojas mano, jog turi būti sutvarkyti nuotekų tinklai.

A. Šimkus padėkoja už pateiktą informaciją ir komiteto narių prašymu, siūlo po kiek laiko grįžti prie šio klausimo.

NUTARTA. Informacija išklausyta.

2. SVARSTYTA. Informacija apie prekybos ir paslaugų teikimo Klaipėdos miesto viešosiose vietose tvarkos aprašo pakeitimą.

A. Šimkus informuoja, kad yra gautas tarybos nario A. Petrošiaus pasiūlymas dėl prekybos ir paslaugų teikimo Klaipėdos miesto viešosiose vietose tvarkos aprašo pakeitimo.

A. Petrošius informuoja, kad Vilniaus miesto taryba yra priėmusi sprendimą pakeisti viešose sostinės vietose reglamentuojančias taisykles, nustatydami naują standartą ekologijos ir aplinkosaugos srityje, todėl taisyklės buvo papildytos dviem punktais, kuriose sakoma, jog prekybos vietoje privalo būti šiukšlėms rūšiuoti skirti konteineriai, taip pat draudimą renginių metu vykdant prekybą naudoti vienkartinius plastikinius gaminius. Mano, jog Klaipėdai toks sprendimas būtų aktualus ir paplūdimio kavinėms.

J. Uptienė informuoja, kad buvo suorganizuotas posėdis, kurio metu buvo aptarti klausimai dėl plastiko naudojimo renginių metu ir buvo tokiai idėjai pritarta, tačiau mano, jog tam reikėtų daryti didesnį įsigaliojimo laiką. Manoma, jog įgyvendinti tokį projektą būtų galima nuo liepos 1 dienos.

A. Šimkus informuoja, kad Viešosios tvarkos skyrius pranešė, kad jau yra parengtas sprendimo projektas dėl taisyklių „Renginiuose ir viešosiose vietose taisyklių pakeitimo“, kuriame bus įtrauktas naujas siūlomas punktas.

A. Petrošius vis dėlto prašo atkreipti dėmesį ir į šiukšliadėžių klausimą.

NUTARTA. Informacija išklausyta.

3. SVARSTYTA. Klaipėdos miesto savivaldybės aplinkos apsaugos rėmimo specialiosios programos 2019 metų priemonių vykdymo ataskaitos patvirtinimas.

Pranešėja R. Jievaitienė sako, kad šio sprendimoprojekto esmė vadovaujantis Lietuvos Respublikos savivaldybių aplinkos apsaugos rėmimo specialiosios programos įstatymo 4 straipsnio 3 dalimi Savivaldybės administracija Savivaldybės tarybos sprendimu patvirtintą ataskaitą, o prireikus - ir papildomą informaciją apie Specialiosios programos priemonių vykdymą teikia Aplinkos ministerijai jos nustatyta tvarka. Pateikia paaiškinimus dėl ženklios lėšų sumos nepanaudojimo. Miesto vandens telkinių priežiūra – Žardės dirbtinio nepratekamo vandens telkinio, esančio tarp Statybininkų pr., Smiltelės g. ir I. Simonaitytės g., išvalymo ir aplinkos sutvarkymo darbai persikėlė į 2020 m., kadangi rudens lietingi orai neleido vykdyti paslaugos; Aplinkos oro kokybės valdymo priemonių planas – viešųjų pirkimų metu paslauga nupirkta pigiau ir bus pabaigta iki 2020 m. pabaigos; Saugus Klaipėdos miesto savivaldybės teritorijoje susidarančių asbesto turinčių gaminių atliekų surinkimas apvažiavimo būdu, transportavimas ir šalinimas iš gyvenamųjų bei viešosios paskirties pastatų – paslauga įvykdyta ir jau gauta dotacija iš Aplinkos ministerijos, kuri padengė panaudotas programos lėšas; Sakurų parko sutvarkymas – užsitęsė Sakurų parko projekto parengimas, paslaugos vykdytojams buvo skaičiuojami delspinigiai. Miesto tvarkymo skyriui perduotas darbo projektas vykdyti tik 2019-10-08, todėl parko įrengimas nepradėtas; Melnragės parko įrengimas – sutarties pabaiga yra 2020 m. I ketvirtyje. Kai kurių darbų negalėjo vykdyti 2019 m. dėl nepalankių oro sąlygų.

A. Andziulis primena, kad komiteto narys A. Tuma yra pateikęs kreipimąsi ir prašo raštu pateikti atsakymus į iškilusius klausimus.

R. Jievaitienė pažada, kad pateiks atsakymus raštu, kaip prašoma.

A. Šimkus siūlo pritarti ir balsuoti už pateiktą sprendimo projektą.

Balsavimu: už-4 ( A. Šimkus, E. Mantulova, A. Barbšys, J. Kunickaitė), prieš-1(A. Andziulis), susilaiko -1 (L. Skrupskelienė). Sprendimo projektui pritarta.

NUTARTA. Pritarti sprendimo projektui.

4. SVARSTYTA. Klaipėdos miesto savivaldybės Aplinkos apsaugos rėmimo specialiosios programos 2020 metų priemonių patvirtinimas.

Pranešėja R. Jievaitienė pristato sprendimo projektą. Sako, jogprognozuojama, kad 2020 m. į aplinkos apsaugos rėmimo specialiąją programą bus surinkta 590,0 tūkst. Eur, iš kurių 20 % privaloma skirti sveikatos apsaugai. Informuoja, kad 2020-01-01 programos lėšų likutis yra 552,9 tūkst. Eur, o 2020 m. yra paskirstyta 985,6 tūkst. Eur penkiolikai aplinkosauginių priemonių įgyvendinti. Pažymi kad sprendimui parengti skaičiavimai atlikti vadovaujantis administracijos padalinių pateikta medžiaga, pateikia Programos priemonių sąmatą, pamini tęstines bei naujai įtrauktas priemones, pakomentuoja ir atsako į komiteto narių pateiktus klausimus.

L. Skrupskelienė pastebi, kad priemonėje dėl naujų želdinių nėra aišku kokia programa bus vykdoma ir siūlo šį klausimą svarstyti kitame komiteto posėdyje.

R. Jievaitienė informuoja, kad 2019 m. rudenį yra parengtas direktoriaus įsakymas, kuriame numatytas naujų želdinių sodinimas ir pažada išsiųsti susipažinti el. paštu.

Seniūnaitė M. Kalendė, siūlo atnaujinti transportą bei klaipėdiečiams suteikti galimybę nemokamai naudotis miesto transportu. Taip pat siūlo įrengti naujas taršos stoteles pietinėje bei šiaurinėje miesto dalyje, skirti lėšų visuomenės švietimui bei atlikti Klaipėdos marių monitoringą.

Seniūnaitė, R. Arcišauskienė, pasisako apie želdinių inventorizaciją ir domisi ar savivaldybė kreipėsi į ES dėl finansavimo pajūrio juostos ir krantinių sutvarkymo, o jei ne, siūlo kreiptis.

L. Skrupskelienė siūlo seniūnaitėms savo pasiūlymus pateikti raštu.

A. Barbšys pastebi, kad pasiūlymai nėra susiję su programa.

A. Šimkus siūlo pritarti ir balsuoti už pateiktą sprendimo projektą.

Balsavimu: už- 4 (A. Šimkus, E. Mantulova, A. Barbšys, J. Kunickaitė), susilaiko-2 (L. Skrupskelienė, A. Andziulis) Sprendimo projektui pritarta.

NUTARTA. Pritarti sprendimo projektui.

5. SVARSTYTA. AB „Klaipėdos vanduo“perskaičiuotų geriamojo vandens tiekimo, nuotekų tvarkymo paslaugų bazinių kainų nustatymas.

Pranešėjas A. Gaižutis sako, kad šiuo sprendimo projektu siūloma nustatyti AB „Klaipėdos vanduo“ perskaičiuotas geriamojo vandens tiekimo ir nuotekų tvarkymo paslaugų bazines kainas. Sprendimo projektas parengtas, nes šiuo metu baigėsi AB „Klaipėdos vanduo“ teikiamų geriamojo vandens tiekimo ir nuotekų tvarkymo paslaugų kainų galiojimas. Geriamojo vandens tiekimo ir nuotekų tvarkymo paslaugų perskaičiuotos bazinės kainos, paviršinių nuotekų tvarkymo paslaugų perskaičiuotos bazinės kainos galioja 12 mėnesių nuo šių kainų įsigaliojimo dienos. VERT nusprendė, kad nauja vandens kaina uostamiesčio ir Klaipėdos rajono vartotojams, kuriems vanduo apskaitomas bute, turi būti 1,43 Eur/kub. m be PVM, kaina – 3,6 proc. didesnė, palyginus su šiuo metu galiojančia. Apskaitos, skaitiklio priežiūros kaina nesikeis – gyventojai mokės 1,26 Eur/ butui per mėn. be PVM. Pristato ir pakomentuoja siūlomus kainų pokyčius.

A. Barbšys prašo įvardinti kokios išlaidos padidėjo, jog prireikė didinti kainą.

E. Alonderienė, AB „Klaipėdos vanduo“ atstovė sako , jog pagrindinės priežastys ir motyvai yra elektros kainų didėjimas, infliacija, ilgalaikio turto nusidėvėjimas, gamtos išteklių mokesčių didėjimas. Paaiškina, kad rajone yra pakankamai vandenviečių, kur neužtikrinama vandens kokybė, o įmonė turi patiekti gerą vandenį. Pažymi, kad per 2018 metus, kurių duomenys dabar skaičiuojami, dvi vandenvietės buvo atnaujintos, įrengtos trys naujos ir kaina turėjo didėti devyniais centrai, bet padidėjimas sumažintas keturiais, nes padidėjo pardavimo apimtys.

A. Barbšys sako, kad toks pagrindimas kelia abejonių, todėl norėtų matyti skaičius bei pageidautų platesnės informacijos.

L. Aleknaitė, „Klaipėdos vandens” Ekonomikos skyriaus viršininkė patikina, kad tai pagrįsti dalykai, nes VERT tikrina visus skaičius apie porą mėnesių ir jai atsakoma į visus klausimus.

A. Šimkus siūlo balsuoti už pateiktą sprendimo projektą.

Balsavimu: už-0, prieš-0, susilaiko-6 (vienbalsiai). Sprendimo projektui nepritarta.

NUTARTA. Nepritarti sprendimo projektui.

6. SVARSTYTA. Turto perėmimas Klaipėdos miesto savivaldybės nuosavybėn iš UAB „SBTF“.

Pranešėjas E. Simokaitis sako, kad šis Klaipėdos miesto savivaldybės tarybos sprendimo projektas teikiamas, siekiant neatlygintinai perimti iš UAB „SBTF“, Klaipėdos miesto savivaldybės nuosavybėn lietaus nuotekų tinklus Bastionų g., Klaipėdoje, kurių bendra įsigijimo vertė – 26 800,00 Eur. Informuoja, kad Turto skyrius gavo iš UAB „SBTF“ 2019-08-22 ir 2019-11-18 raštus, kuriais prašoma neatlygintinai perimti naujai įrengtus lietaus nuotekų tinklus Bastionų gatvėje, Klaipėdoje. Perėmus minimus tinklus Klaipėdos miesto savivaldybės nuosavybėn, bus įgyvendinamos savarankiškosios savivaldybės funkcijos. Remiantis Vietos savivaldos įstatymo 6 straipsnio 30 punktu bus organizuojamas geriamojo vandens tiekimas ir nuotekų tvarkymas. Nurodyti tinklai bus perduoti AB „Klaipėdos vanduo“.

A. Šimkus siūlo pritarti ir balsuoti už pateiktą sprendimo projektą.

Balsavimu: už-6 (vienbalsiai). Sprendimo projektui pritarta.

NUTARTA. Pritarti sprendimo projektui.

7. SVARSTYTA. Sutikimas perimti valstybės turtą Klaipėdos miesto savivaldybės nuosavybėn.

Pranešėjas E. Simokaitis sako, kad šis sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį nekilnojamąjį turtą – statinius, esančius Šilutės pl. 91 ir Bangų g. 11, Klaipėdoje. Pagal detaliojo plano, patvirtino Klaipėdos miesto savivaldybės tarybos sprendimu, Statybininkų prospekto tęsinio statybai trukdantys pastatai ir statiniai, esantys adresu Šilutės pl. 91, Klaipėdoje, turi būti nugriauti bei pagal detaliojo plano, patvirtino Klaipėdos miesto savivaldybės tarybos sprendinius ir vadovaujantis 2016 m. Klaipėdos miesto savivaldybės administracijos direktoriaus įsakymu, pastatai, esantys Bangų g 11. Klaipėda, turi būti griaunami, nes trukdo tiesi naują susisiekimo komunikaciją – Bastionų gatvę. Įgyvendinant detaliojo plano sprendinius, buvo pasirašytos sutartys, kurių pagrindu šie pastatai buvo paimti visuomenės poreikiams. Pagal Žemės įstatymo 47 straipsnio 10 dalį suinteresuota žemės paėmimu institucija, atsiskaičiusi su paimamo visuomenės poreikiams turto savininkais, turi įregistruoti valstybės teisę į statinius ir įrenginius, esančius paimtame visuomenės poreikiams žemės sklype.

Siekiant įgyvendinti Žemės įstatymo reikalavimus, nurodyti visuomenės poreikiams paimti pastatai, turi būti perduoti savivaldybei nuosavybės teise. Perdavus nurodytus pastatus savivaldybei bus galima priimti tolimesnius sprendimus dėl jų valdymo ir naudojimo. Šis Savivaldybės tarybos sprendimas reikalingas LR Vyriausybės nutarimo projektui rengti.

A. Šimkus siūlo pritarti ir balsuoti už pateiktą sprendimo projektą.

Balsavimu: už-6 (vienbalsiai). Sprendimo projektui pritarta.

NUTARTA. Pritarti sprendimo projektui.

8. SVARSTYTA. Kiti klausimai.

A. Šimkus informuoja, kad gautas komiteto nario A. Tumos kreipimasis dėl pateiktos komiteto darbotvarkės klausimų į kuriuos prašo raštu pateikti atsakymus iš savivaldybės administracijos, todėl siūlo minėtą kreipimąsi perduoti savivaldybės administracijai, kad pateiktų atsakymus raštu. Taip pat informuoja, kad gautas AB“ Lietuvos Geležinkeliai“ raštas dėl triukšmą slopinančių sienelių Klaipėdos geležinkelio stotyje statybos projekto. Siūlo komiteto nariams susipažinti. Primena, kad gautas raštas „Dėl Tilžės gatvės rekonstrukcijos projektavimo ir įgyvendinimo klaidų žlugdomo smulkiojo verslo“. Siūlo šį klausimą įtraukti į kito komiteto posėdžio darbotvarkę. Supažindina su seniūnaitės M. Kalendės siūlymais ir prašo komiteto narių išreikšti nuomonę dėl pateiktų siūlymų. Komiteto nariai sako, kad atsižvelgs į pateiktus M. Kalendės siūlymus ir kai kuriuos, pagal aktualumą, palaipsniui įtrauks į komiteto darbotvarkę.

NUTARTA:

1. A. Tumos kreipimąsi perduoti savivaldybės administracijai, kad pateiktų atsakymus raštu. Pridedama (2 priedas).

2. Supažindinti komiteto narius su AB“ Lietuvos Geležinkeliai“ raštu (el. paštu).

3. Klausimą „Dėl Tilžės gatvės rekonstrukcijos projektavimo ir įgyvendinimo klaidų žlugdomo smulkiojo verslo“ įtraukti į kitą komiteto darbotvarkę.

4. Pagal sutarimą kai kuriuos M. Kalendės siūlymus įtraukti į komiteto būsimas darbotvarkes.

Posėdis baigėsi 15.10 val.

Posėdžio pirmininkas Alvidas Šimkus

Posėdžio sekretorė Aldutė Meniakina